Omstrede groenskrif dalk gou in nuwe gedaante terugLindiwe Zulu, minister van maatskaplike ontwikkeling. (Foto: Verskaf) Die groenskrif oor die voorgestelde nasionale fonds vir maatskaplike sekerheid (NFMS) is bloot teruggetrek om meer duidelikheid te gee oor die voorstelle wat in die groenskrif gemaak is. Die departement van maatskaplike ontwikkeling sê hy beoog dus om die groenskrif binnekort weer uit te reik. Lumka Oliphant, woordvoerder van die departement, sê sommige “tegniese aspekte van die voorstelle is nie behoorlik begryp nie” en talle mense het volgens haar wanvoorstellings van veral die voorstelle oor ŉ maatskaplike sekerheidsfonds gemaak. Die groenskrif het ŉ herrie veroorsaak en is uit talle oorde gekap. Verskeie organisasies het ook reeds die skielike onttrekking van die groenskrif verwelkom. Daar word onder meer in die groenskrif voorgestel dat Suid-Afrikaners tussen 8% en 12% van hul inkomste tot ŉ beoogde NFMS bydra wat dan sentraal deur die staat bestuur sal word. Die groenskrif is sedert sy publikasie in die Staatskoerant twee weke gelede onder meer as absurd, irrasioneel en ongrondwetlik afgemaak. Oliphant sê die departement het kennis geneem van die groot reaksie wat die groenskrif veroorsaak het. “Dit het duidelik geword dat sommige aspekte verdere verduideliking vereis om nog verwarring te voorkom.” Die departement het die kommentaar oor die groenskrif verwelkom en sê dit “versterk die feit dat die samelewing betrokke moet wees by die opstel van beleid”. Die groenskrif kry egter nie nét die wind van voor nie. Die Suid-Afrikaanse Federasie van Vakbonde (Saftu) bestempel die groenskrif as “ŉ stap in die regte rigting” en het die onttrekking daarvan veroordeel. Saftu sê hoewel hy gekant is teen die voorstel dat Suid-Afrikaners ŉ gedeelte van hul inkomste tot die voorgestelde fonds bydra, is hy ten gunste van die maatskaplike sekerheidsfonds wat voordele vir werkers in die formele en informele sektor sal inhou. Dit sluit in die verskaffing van ŉ basiese inkomstetoelaag aan werkloses. Saftu stel voor dat die voorgestelde bydrae van tussen 8% en 12% geskrap word en dat ondernemings selfs meer as 12% belas word. “Die tesourie behoort die grootste deel van die rekening vir die wetsontwerp op maatskaplike sekerheid te dra,” sê Saftu.